**Za takojšnjo objavo**

**SPOROČILO ZA MEDIJE**

**Dravograd, 7. julij 2025**

**Tukaj je Strategija razvoja turizma na Koroškem - trajnostno, avtentično!**

**Svet Koroške regije je pretekli petek, 4. julija 2025, sprejel Strategijo razvoja turizma destinacije Koroška 2025–2030, pomemben strateški dokument, ki bo usmerjal nadaljnji razvoj turizma na Koroškem - Koroška bo prepoznavna kot vodilna trajnostna destinacija, kjer se v harmoničnem sožitju prepletajo neokrnjena narava, bogata kulturna dediščina in gostoljubne lokalne skupnosti.**



Strategija temelji na celoviti analizi obstoječega stanja turizma, izvedeni v prvi fazi strateškega procesa, ter vključevanju mnenj, izkušenj in pogledov ključnih deležnikov v regiji. Analiza je pokazala, da regija letno beleži okoli 140.000 nočitev, pri čemer prevladujejo domači obiskovalci, med tujci pa izstopajo predvsem obiskovalci iz sosednjih držav. Tako lokalno prebivalstvo kot poslovni subjekti turizem ocenjujejo kot pozitivno priložnost za razvoj regije. Regija ima velik potencial za razvoj butične, trajnostne in celoletne turistične ponudbe, ki temelji na bogatih naravnih danostih, tehniški in kulturni dediščini ter avtentičnosti prostora. Vendar se sooča tudi z izzivi, kot so slaba prometna dostopnost, razdrobljena ponudba, pomanjkanje kadra ter nezadostno sodelovanje med akterji. Deležniki zato poudarjajo potrebo po večji strokovni podpori, boljšem povezovanju ter usklajenem razvoju turizma na ravni celotne regije.

Vizija razvoja Koroške kot prepoznavne, butične in celoletne destinacije z visoko dodano vrednostjo se uresničuje skozi poslanstvo, ki temelji na razvoju trajnostnega in avtentičnega turizma. Ta turizem povezuje naravne danosti, bogato kulturno dediščino in lokalno skupnost ter s tem prispeva k blaginji prebivalcev in ustvarja nepozabna doživetja za obiskovalce.

Strategija opredeljuje konkretne kvalitativne in kvantitativne cilje: povečanje turističnih nočitev in prihodov, dvig povprečne letne zasedenosti, deleža tujih gostov, dobe bivanja, razvoj novih produktov, desezonalizacijo ... Poudarek je na razvoju butičnih produktov, trajnostne infrastrukture, digitalizaciji in izobraževanju kadrov ter sodelovanju med deležniki ter tudi lokalnim prebivalstvom. V skladu s sodobnimi pristopi strateškega upravljanja turističnih destinacij predstavlja sodelovanje deležnikov enega izmed najpomembnejših dejavnikov uspeha strateških usmeritev, saj omogoča usklajevanje interesov, legitimnost ukrepov in dolgoročno sprejetost vizije razvoja.

Skozi sedem strateških področij (organiziranost in upravljanje, trženje, podatkovno podprto odločanje, kakovost, infrastruktura in investicije, trajnost, visoka dodana vrednost) in strateških pristopov strategija temeljito opredeli številne cilje, politike in ukrepe, zaradi katerih ni zgolj programski dokument, temveč skupno vodilo za usklajeno in dolgoročno delovanje vseh deležnikov turizma v korist obiskovalcev, lokalnega prebivalstva in trajnostnega razvoja regije.

**Izjava projektne vodje na RRA Koroška Ane Pisar Čivčić*:*** *»Strategija bo pomemben kompas pri strateškem razvoju in promociji destinacije Koroška. Prepričana sem, da bomo s povezovanjem z vsemi deležniki s sinergijami uspeli doseči pomembne cilje in bomo turizem na Koroškem razvijali premišljeno ter uspešno, tudi s podporo lokalnega prebivalstva, kar se nam zdi izjemno pomembno. Koroška ne želi množičnega turizma, temveč razvoja avtentične, butične ponudbe, ki spoštuje naravo, dediščino, lokalno, koroško.*

*Strategija je ambiciozna, a realna. Skozi ključna strateška področja smo postavili nemalo ukrepov, sedaj nas čaka postopna realizacija ter vsekakor sprotna evalvacija. Veselimo se razvoja in rezultatov. «*

**Izjava zunanjega strokovnega mentorja Emila Juvana:** *»Strategija razvoja turizma Koroške 2025–2030 je prvi regijsko usmerjeni strateški dokument na področju turizma. Temelji na načelu »manj je več«, spoštovanju zmogljivosti prostora ter varovanju naravnih in kulturnih virov. Cilj strategije je razvoj kakovostnega in trajnostnega turizma, ki ustvarja višjo dodano vrednost, obvladuje pritisk na prostor in krepi kakovost bivanjskega okolja. Koroška je bila v preteklosti pomembno gospodarsko središče z izrazito gozdarsko, železarsko in rudarsko dejavnostjo, ki je regijo razvijalo in tako zaznamovalo njeno identiteto. Hkrati je bogata z izjemnimi naravnimi danostmi, ki ponujajo neprecenljiv potencial za butični, zeleno usmerjen turizem. Čeprav je tradicionalno gospodarstvo danes v zatonu, prav turizem odpira priložnost, da Koroška ponovno zaživi — tokrat na način, da dediščino nekoč pomembnega dela Koroške poveže z izjemnimi naravnimi danosti ter to valorizira v turistični infrastrukturi in doživetjih, s poudarkom na kakovosti, trajnosti in povezanosti skupnosti.*

*Strategija ni čudežna palica, temveč jasno začrtana pot, ki usmerja regijo k uravnoteženemu, odpornemu in dolgoročno vzdržnemu razvoju, ter jo umešča med vodilne zelene in odgovorne destinacije v Sloveniji in Evropi. Uspešnost doseganja ciljev strategije pa je v veliki meri odvisna od sodelovanja vseh deležnikov ter od njihove drznosti in pripravljenosti tvegati za ustvarjanje več in drugače — v skladu z edinstvenim značajem Koroške.«*

Več informacij – splošno:

Anja Vajde, vodja za odnose z javnostmi na RRA Koroška d.o.o.

Tel. 041 323 293

e-naslov: anja.vajde@rra-koroska.si

Foto: Tomo Jeseničnik (Topla – panorama in Drava) ter Apro Pixels (Štrekna)